ቀዳማይ ሚኒስተር ኣቢይ ኣሕመድ ኣብ ጽንብል ሓዲሽ ሽመቱ፡ "ምስ ኤርትራ ዘሎ ኣይ ሰላም ኣይ ኵናት ከብቅዕ ኣለዎ" ብምባል መንግስቲ ኤርትራ ተመሳሳሊ ስጉምቲ ንኽወስድ ጻውዒት ኣቕሪቡ። መንግስቲ ኤርትራ ብሚኒስተር ዜናኡ ኣቶ የማነ ገብረመስቀል፡ "እቲ ሕጋዊ መስርሕ ቅድሚ 16 ዓመታት ስለ ዘብቀዐ ምስሕሓብ ዝበሃል የለን። እታ ኩዕሶ ንነዊሕ እዋን ኣብ ሜዳኦም እያ ዘላ። ኢትዮጵያ ብዝኣተወቶ ውዕል መሰረት፡ ሉዑላውነት ኤርትራን መሬታዊ ሓድነትን ብምኽባር፡ ካብቲ ጎቢጣቶ ዘላ መሬት ክትወጽእ ኣለዋ 'ብምባል፡ ኢትዮጵያ ብውሳነ ኮሚሽን ዶባት ክትቅየድ ጸዊዑ። ፈጻሚት ስራሕ ኢህወደግ፡ ንስምምዕ ኣልጀርስን ውሳነ ኮሚሽን ዶባትን ብዘይ ዝኾነ ይኹን ቅድመ ኩነት፡ ምሉእ ብምሉእ ክትግብሮ ከም ዝወሰነ ብምሕባር፡ ነታ ኣብ ሜዳ ኢትዮጵያ ዝጸንሐት ኩዕሶ ናብ ሜዳ ኤርትራ ብምቕላዕ ንጠለብን ሕቶን መንግስቲ ኤርትራ መሊሱ። ብወጥሪ ዶባት ኢትዮ-ኤርትራን ብፍልሰት መንእሰያት እቲ ዞባን ኣብ ሻቕሎት ዝጸንሐ ማሕበረሰብ ዓለም ካበየ ኩርንዑ ነቲ ደፋር ተበግሶ ኢህወደግ ዮሃና ብምባል እቲ ብቓል ዝተባህለ ብተግባር ክስነ ተማሕጺኑ። ምንጪ ስእሊ, YEMANE G.MESKEL ፕረዚደንት ኢሳይያስ ኣብ ዝኽሪ ሰማእታት 20-ሰነ፡ ናይ ለውጢ ኩነታት ኢትዮጵያ ንምክትታል ንኣዲስ ኣበባ ልኡኻት ከም ዝሰድድ ኣበሲሩ። ምብጽጻሕ ሰበ ስልጣናትን መራሕቲ መንግስትን ድማ ተጀሚሩ። ጽምኢ ሰላም ዝጸንሖም አሕዋት ጎረባብቲ ህዝብታት ኣበየ ርእሰ-ከተማታቱ ንኣጋይሹ ብልዑል ክብሪ ተቐቢሉዎም። ጉዳይ ዶባት ኢትዮ ኤርትራ ብዓይኒ ኢትዮጵያውያን ውሳነ ኢህወዴግ ነባሪ ሰላም ከምጽእ ይኽእል ዶ?
